
A Rendőrség és a Polgárőrség együttműködésének modernizálása

Kulcsszavak: polgárőrség; rendőrség; együttműködés; modernizálás; mobilalkalmazás
A rendőrség és a polgárőrség együttműködése nagy múltra tekint vissza. A helyi polgárőr egyesületek jelentősen hozzájárulnak a települések és ezáltal Magyarország közbiztonságának javításához.

Az együttműködő felek között azonban nem minden esetben zökkenőmentes az információ áramlása. Azon felül, hogy a helyi polgárőr egyesületek szolgálatot ellátó polgárőrei a szolgálat megkezdésekor mobiltelefonjaikon bejelentkeznek a segélyhívó telefonszámon keresztül az illetékes rendőrkapitányságok szolgálatparancsnokainak, még nem biztos, hogy tisztában lesznek annak a településnek az aktuális közbiztonsági helyzetével, amelyen szolgálatukat ellátják, illetve ezt követően nem minden esetben történik meg a kapcsolatfelvétel a helyi körzeti megbízottakkal, akik beosztásukból adódóan ezzel tisztában kell, hogy legyenek, és az egyesületek tagjainak a szolgálatuk ellátásához irányvonalat tudnának mutatni. Számos olyan, papír alapú nyilvántartás vezetése van előírva mindkét fél részére, mely nem igazából mondhatók XXI. századinak. Mindezeken felül a szolgálat ellátás sajátosságaiból adódóan szüksége lehet a polgárőröknek segítségre, amit egy helyismerettel nem rendelkező rendőr nem minden esetben tud gyorsan megvalósítani.

Jelen dolgozat célja bemutatni egy mobiltelefonra telepíthető alkalmazásnak a tervezetét, mely felgyorsítaná a segélykérést, felváltaná a polgárőrök részéről a mobiltelefonos kapcsolatfelvételeket a szolgálatuk megkezdésekor, ezáltal a segélyhívó telefonszámok leterheltségét, még hacsak minimálisan is, de csökkentené, ám ettől függetlenül a rendőri szervek tisztában lennének a polgárőrök aktuális tevékenységével, illetve a polgárőrök is megkapják a megfelelő információt szolgálatuk hatékony ellátásához. Ezen felül az alkalmazás által használt adatbázis felváltaná mindkét szerv részéről a papír alapú (esetlegesen számítógépen manuálisan vezetett) nyilvántartásokat, ezáltal a rendőrkapitányságok adminisztrációs feladatait csökkentené, illetve a polgárőr egyesületek ezzel megbízott személyeinek is kevesebb többletfeladatot jelentene, hiszen ők ezen munkájukat térítésmentesen végzik.



